**Hume az igaz vallásról**

**Hume’s true religion**

Dr Hartl Péter

OTKA FK\_20 Projekt leírása

A kutatás David Hume vallásfilozófiáját értelmezi újra, rekonstruálja Hume kritikáját az úgynevezett vulgáris vallásról, elemzi az igaz vallás fogalmának kontextusát a teljes hume-i filozófia fényében, valamint elhelyezi a hume-i álláspontot a vallásról és tudományról szóló kora modern filozófiai álláspontok között. Az interpretáció vezérfonala Hume “valódi teizmus” (‘genuine theism’) vagy más néven “igaz vallás” (‘true religion’) fogalma, melyet Hume főként ‘A vallás természetrajza’ (‘The Natural History of Religion’) valamint ‘Beszélgetések a természetes vallásról’ (‘Dialogues concerning Natural Religion’) című műveiben fejtett ki. A projekt Hume-nak a szokásos szkeptikus és ateista értelmezésekkel szemben gyenge, minimális teista álláspontot tulajdonít, mely szerint az Univerzumnak van egy intelligens első oka, mely azonban nem rendelkezik morális és személyes attribútumokkal. Amellett érvelek, hogy az ironikus illetve rejtett jelentést tulajdonító olvasat nem ad plauzibilis és koherens választ arra, hogy a kora modern szerzők (köztük esetleg Hume) miért és hogyan használták az ironikus illetve rejtett jelentést szövegeikben.

A kutatás többek között Gaskin, Holden, Livingston, Yoder, Willis munkáira épít. Vitába száll a szkeptikus vagy ateista Hume-értelmezésekkel mint Berman, Buckle, Cordry, Flew, Kemp Smith, Russell, melyek az intelligens ok vagy tervező létére utaló hume-i affirmatív szöveghelyeket elvetik.

A projektnek két fő célja van. Először is, hogy az agnosztikus-ateista Hume olvasattal szemben a hume-i igaz vallásról, illetve gyenge teizmusról koherens képet adjon. Másodszor, hogy újszerűen Hume vallásfilozófiáját a kora modern vallásfilozófia és tudományfilozófia sokrétű történeti kontextusában elemzi, és eddig kevésbé kutatott szerzők (mindenekelőtt a brit deisták, szabadgondolkodók, valamint a Royal Society-hoz kapcsolódó természettudósok és filozófusok) Hume-mal való kapcsolatait mutassa be. A hume-i vallásfilozófiát a brit deizmus és a szabadgondolkodók vitái valamint a kora modern, Boyle és Newton tudományos eredményeihez kapcsolódó természetes teológia fényében vizsgálja. Hume tervezési érvet illető kritikája a természetes teológia által inspirált tudománykép kritikájaként válik értelmezhetővé, egy olyan álláspont alternatívájaként, amely a tudományos kutatásnak teológiai illetve vallási jelentőséget tulajdonít. A kutatás megmutatja, hogy Hume tervezési érvének kritikája a korabeli természetes teológia által inspirált tudománykép kritikájaként is értelmezhető, amely a tudományos kutatásnak közvetlen teológiai illetve vallási jelentőséget tulajdonít. A kutatás nemcsak hazai és nemzetközi Hume kutatáshoz járulhat hozzá, hanem a kora modern vallás és tudománytörténet kutatói számára is releváns lehet, termékeny interdiszciplináris diskurzust elősegítve.

A kutatási projekt fő eredménye egy angol nyelvű monográfia a Palgrave Macmillan kiadónál. A kötet az egyik első, magyar szerző által írt angol nyelvű monográfia lehet Hume és a kora modern vallásfilozófia témájában.